Frederik Vad (S), 2025-04-22:
Tak for det formand.
Når man har indgået politiske aftaler, skal man stå ved dem, indtil man har et konkret og troværdigt forslag til at ændre dem.
Socialdemokratiet overholder sine aftaler, ikke mindst når de har så enormt stor betydning for danskernes liv og for hele Danmarks økonomi.
Derfor støtter Socialdemokratiet dagens lovforslag – et lovforslag, som følger af velfærdsaftalen fra 2006.
Ifølge den skal vi hvert femte år hæve pensionsalderen 15 år ud i fremtiden, og i dag bliver den så hævet til 70 år fra 2040.
Velfærdsaftalen er hovedforklaringen på, at Danmarks økonomi er så god, som den er i dag.
Men der er noget galt, der er noget, der er skævt, og det ved vi godt i Socialdemokratiet.
Det begyndte faktisk for mange år siden, for
da vi lavede velfærdsaftalen i 2006, var efterlønnen præmissen for den aftale.
Det var endda sådan, at Dansk Folkeparti og Socialdemokratiet gik jublende ud af forhandlingslokalet og pralede med, at man nu havde sikret efterlønnen.
Så gik der en håndfuld år, og Dansk Folkeparti og Radikale Venstre besluttede sig for at lægge afgørende stemmer til at smadre efterlønnen en gang for alle.
Socialdemokratiet tordnede imod det, men det stod desværre ikke til at ændre efter folketingsvalget.
Siden har vi kæmpet for at gøre op med den uretfærdighed, som afskaffelsen af efterlønnen skabte.
Vi lovede en ret til tidlig tilbagetrækning, Arnepensionen blev vedtaget, og den har gjort en kæmpe forskel både direkte og indirekte for tusindvis af slagteriarbejdere, murere og social- og sundhedshjælpere.
Jeg har mærket det i min egen familie, hvor min far, der har været på arbejdsmarkedet i hårde job, siden han var 14 år gammel, nu har fået ret til tidlig pension.
Det har han takket være Socialdemokratiet, Fødevareforbundet NNF, et flertal af Folketingets partier og andre kræfter, der pressede på for det her.
Men der skal tages et næste skridt.
Det duer ikke, at alle FH-lønmodtagere i en uendelighed skal opleve, at pensionsalderen bare bliver ved med at stige inden for det system, vi har i dag.
Jeg forstår virkelig godt, at folk synes det er drønuretfærdigt – det synes jeg også selv – at en jord- og betonarbejder kommer meget tidligere ud på arbejdsmarkedet end en læge og samtidig skal opleve et uretfærdigt pensionssystem.
For et par uger siden havde jeg en rundvisning for bestyrelsen i 3F Slagelse.
Her fortalte Søren mig om, at han her i slutningen af sine 50'ere tager 15-20 piller om dagen for at kunne passe sit arbejde.
Det duer ikke.
Derfor har vi sagt, at det nuværende pensionssystem skal være mere retfærdigt, og Socialdemokratiet inviterede i sommer alle gode kræfter til at komme med konkrete idéer, og det har vi fået.
Det er et interessant forslag.
Pensionsselskaberne har foreslået en mere fleksibel brug af pensionsordningerne for seniorer.
Det er også interessant.
Og Fagbevægelsens Hovedorganisation har foreslået en langsommere stigning i folkepensionsalderen end i dag, så folk i trediverne vil kunne gå på pension op til 2 år tidligere end ellers.
Det er også meget interessant.
Alt det samler vi til bunke.
Hvor man uden for Christiansborg har spillet positivt ind, synes jeg, det kniber lidt mere her inden for Christiansborgs tykke mure.
Fra den højre side er vi blevet angrebet af Dansk Folkeparti, som synes, at det ikke kan gå hurtigt nok med at få forbedret de førtidige tilbagetrækningsordninger.
Det er altså det parti, som smadrede efterlønnen, hvilket gør, at vi står med de problemer, vi står med i dag.
Og fra den venstre side er vi blevet angrebet af Enhedslisten og SF, som har været imod alle stigninger i pensionsalderen siden 2006, altså bortset fra da SF havde et par år, hvor de sad i ministerbilerne – der stemte man faktisk for at fremrykke pensionsalderens stigning.
Man har været imod alle forslag til stigninger i pensionsalderen, men man har brugt pengene.
Det råderum og de indtægter, som de ekstra hænder har tilvejebragt på arbejdsmarkedet, har man brugt på minimumsnormeringer, gratis psykologhjælp og alt mulig andet.
Det duer ikke.
Hvis man vil være en del af festen i dansk politik, må man hjælpe med at finde de penge, festen kræver, for at regningen kan betales.
Socialdemokratiets holdning er klar: Vi overholder vores aftaler.
Vores mål er at skabe et pensionssystem, som er økonomisk ansvarligt, som sikrer kræftbehandling i fremtiden, men som samtidig også er mere socialt retfærdigt, end det er i dag.
Socialdemokratiet kan støtte lovforslaget.